Shavkat Mirziyoev qishloq xo`jaligi infratuzilmasini yaxshilash masalalari yuzasidan yig`ilish o`tkazdi

Prezident Shavkat Mirziyoev 19 iyul kuni nasos stansiyalarini modernizasiya qilish orqali qishloq xo`jaligi infratuzilmasini yaxshilash masalalari yuzasidan yig`ilish o`tkazdi. Bu haqda Prezident Matbuot xizmati ma`lum qildi.
Yurtimizda 1 ming 687 ta nasos stansiyasi bor. Shundan 299 tasi eskirgan bo`lib, ular bilan sug`oriladigan erlarning 80 ming gektari foydalanishdan chiqib ketgan, 607 ming gektarida suv ta`minoti yomonlashgan. Ushbu nasos stansiyalarini yangilashga jami 700 million evro mablag` talab etiladi.
146 million evro xorijiy kredit evaziga birinchi navbatda Surxondaryo, Qashqadaryo, Samarqand, Navoiy va Buxoro viloyatlaridagi jami 95 ta nasos stansiyasini modernizasiya qilish rejalashtirilgan.
Yig`ilishda shu borada bajariladigan ishlar belgilandi.
Suv xo`jaligi vazirligiga yil yakuniga qadar uskunalar xaridi bo`yicha tenderlarni yakunlab, qurilishni boshlash yuzasidan topshiriq berildi.
Modernizasiya uchun zarur bo`lgan 86 turdagi nasosdan 15 tasi, 80 turdagi elektr dvigatelidan 20 tasi mamlakatimiz korxonalarida ishlab chiqarilmoqda. Davlatimiz rahbari uskunalar xarid qilishda bundan keng foydalanish zarurligini ta`kidladi.
Loyiha doirasida 40 ming gektar erni foydalanishga qaytarish va 315 ming gektarda suv ta`minotini yaxshilash maqsad qilingan. Xususan, Buxoro va Navoiy viloyatlarida 3 tadan tumanda, Qashqadaryoda 5 ta, Samarqandda 6 ta va Surxondaryo viloyatida 11 ta, jami 28 ta tumanda sug`orish imkoniyati oshadi.
Bosh vazir o`rinbosari va viloyat hokimlariga suv ta`minoti yaxshilanadigan maydonlarda yuqori daromadli mahsulotlar ekish va shu asosda 80 ming nafar aholining doimiy bandligini ta`minlash bo`yicha dastur qabul qilish vazifasi qo`yildi.
Prezident loyiha bilan qamrab olinadigan erlarda suv tejovchi texnologiyalarni joriy etib, suv sarfini 40 foizga qisqartirish va qo`shimcha 20 ming gektar erni foydalanishga kiritish mumkinligini ta`kidladi.
Nasos stansiyalariga texnik xizmat ko`rsatuvchi mutaxassislarning malakasini oshirish, o`quv kurslari va amaliy seminarlar tashkil etish zarurligi qayd etildi.
Qashqadaryo viloyati G`uzor tumanidagi yaqinda yangilangan “Do`stlik” nasos stansiyasi bu borada yaxshi namuna bo`ladi. Uning modernizasiya qilinishi natijasida 11 ming gektar erning suv ta`minoti yaxshilangan, ekspluatasiya xarajatlari 300 million so`mdan 100 million so`mgacha kamaygan, yiliga 8 million kilovatt elektr iqtisod qilinmoqda.
Mutasaddilarga loyiha ustidan tizimli nazorat o`rnatish, mablag`larning natijadorligini ta`minlash bo`yicha topshiriqlar berildi. Yangilanadigan har bir nasos stansiyasini klasterlarga bog`lab, loyihalarning boshidan oxirigacha ularning ishtirokini ta`minlash muhimligi ta`kidlandi.
Yig`ilishda mutasaddi vazirlar va viloyat hokimlari bajariladigan ishlar hamda erishiladigan natijalar yuzasidan axborot berdi.